कक्राझार जिल्ला कमिटि दुलाराय बर फरायसा आफादआ कक्राझार टेंङापारायाव थानाय एबसुनि मावखुलि माइबं हाउसआव खुंफुंनाय मोनसे खौरांगिरि मेलआव बिटिआर गोरोबथानि गेजेरजों बरफोरा खैफोदनि लामायाव होन्ना माखासे खौरां बिलाइनि गेजेरजों ओंथि गोयै बिबुंथि होनाय आरो एन एल एफ बिनि सायाव ओंथि गोयै बिबुंथि होनायनि हेंथायै गोख्रों फिनजाथाय फोरमायदों। कक्राझार जिल्ला एबसुनि आफादगिरि ख्रीपेस्त दैमारीआ बुङोदि बड’लेण्ड जनजाति सुरझा मन्जनि मावफुं आफादगिरि दावराव देख्रेब नार्जारीआ दुलाराय बर फरायसा आफादनि सायाव ओंथि गोयै बिबुंथि होनाय आरो आसामनि मन्थ्रि इउ जि ब्रह्म, बिटिसिनि गाहाइ मावफुं सोद्रोमा प्रमद बर’ आरो दुलाराय बर’ फरायसा आफादनि आफादगिरि दिपेन बर’नि सायाव ओंथि गोयै बिबुंथिनि गेजेरजों खौरां बिजोंआव बाथ्रा फोसावनायखौ बन्द’ खालामनांगौ होन्ना फोरमायो। खौरांगिरिनि सिगाङाव दैमारीआ बुंबावयोदि न’ सिंआव थाना बाथ्रा बुंनायनि सोलाय फोथाराव ओंखार बोनानै बिटिआर सुक्टिनि दफा फोरखौ आखरे आखरे मावफुंनांगौनि थाखाय गोख्रों खामानि मावनो ओंखार बोनांगौ होन्ना रोखा बुंथियो।